Is daar plek vir Afrikaans by enige SA Universiteit? Beeld Junie 2014. – Dr. Pieter Mulder
Is daar plek vir Afrikaans by enige SA Universiteit? Beeld Junie 2014.
Posted on Jun 15, 2014 September 11, 2020 - 23:01
Leave a comment Is daar plek vir Afrikaans by enige SA Universiteit? Beeld Junie 2014. Leave a comment
Dr. Pieter Mulder: VF Plus-leier
Is daar plek vir Afrikaans by enige Suid-Afrikaanse universiteit?
Wat sou gebeur as die Universiteit van Stellenbosch die volgende voorwaarde vir nuwe studente stel?
"Vir toelating moet alle nuwe aansoekers bewyse inhandig dat die student 'n sekere vlak van vaardigheid in Afrikaans bereik het."
So 'n voorwaarde sal 'n politieke storm van die ANC en waarskynlik ook in die Afrikaanse media veroorsaak. Dit sal as "weerstand teen transformasie" beskryf word. 'n Baie ernstige sonde – net duskant apartheid.
Tog is die bewoording geneem van die taalvoorwaarde wat die Universiteit van Kaapstad tans stel – natuurlik net met Engels as taal. (Kyk www.uct.ac.za/apply/criteria/language/)
Omdat dit nie werklik oor transformasie gaan nie. Dit gaan oor 'n ANC-nasiebou-model wat, ongeag die grondwet, nie voorsiening vir veeltaligheid maak nie. As Afrikaanssprekendes weet ons van die talle top Afrikaanse instellings wat reeds deur hierdie transformasiemodel vernietig is en geen dienste meer lewer nie.
Toeganklikheid is vereiste.
Waarom mag 'n universiteit nie so 'n voorwaarde stel nie?
'n Oplossing vir die toeganklikheidsprobleem was Wits en die ou Randse Afrikaanse Universiteit (RAU) wat in Johannesburg vier km vanaf mekaar is. Hier sou jy jou taal en universiteit kon kies. Na "transformasie" is Afrikaans by RAU, wat nou UJ is, tot niet en het ons twee Engelse universiteite langs mekaar!
Dieselfde kan van Stellenbosch gesê word. Ongeveer vyftig persent van die bevolking in die Wes-Kaap is Afrikaanssprekend. Bevolkingsgewys behoort twee van die drie universiteite in die Wes-Kaap dan Afrikaans te wees. Tans is die Universiteit van Kaapstad en Wes-Kaap Engels. Waarom moet Stellenbosch, die derde universiteit, dan ook meer Engels word?
Kan 'n minderheidstaal sonder beskerming teen 'n meerderheidstaal bly staan?
Kan 'n taal tot niet gaan?
As 'n taal nie meer in die hof, in die parlement, in die skool, in die universiteit en in die ekonomie gepraat word nie, verloor dit status en is daar min aansporing vir ouers om hul kinders daarin groot te maak. Binne drie geslagte kan so 'n taal tot niet wees.
Belangrikheid van hoë taalfunksies.
'n Taal moet by die huis gepraat word waar ouers dit aan hulle kinders as die volgende geslag oordra;
'n Taal moet 'n literêre funksie hê deurdat dit in koerante, tydskrifte, boeke en in die media gebruik word;
'n Taal moet wetenskaplike en akademiese funksies hê en moet op skool, kollege en universiteit as onderrigmedium gebruik kan word;
'n Taal moet ekonomiese nut hê deurdat dit jou byvoorbeeld help om sake te doen of werk te kry;
'n Taal moet 'n owerheidstaal wees wat deur die regering erken en gebruik word.
Is daar oplossings? Ja. Ons moet oor minderheidsregte begin debatteer en sekere persepsies oor Afrikaans help afbreek. Ongelukkig moet ons ook aan 'n plan B, wat 'n privaat Afrikaanse Universiteit is, begin dink en werk terwyl ons alles in ons vermoë doen om dit wat tans in Afrikaans bestaan, so te behou.
Suid-Afrika het 25 universiteite met 36 kampusse. Is dit te veel gevra dat een of twee kampusse oorwegend Afrikaans mag wees? Die hoeveelheid leerlinge wat matriek in Afrikaans slaag met universiteitsvrystelling, regverdig tot vier kampusse.
Breek negatiewe persepsies van Afrikaans af.
Die Afrikaanse debat is anti-Engels
Afrikaans moet as onderdrukkerstaal gestraf word
Afrikaans sluit uit en gee aanstoot
Tags Afrikaans, Universiteit
Previous Previous post: Pieter Koen, sanger en TV aanbieder.
Next Next post: 2014: Opposisie-samewerking na die verkiesing teen die Speaker. Lekota (Cope); Holomisa (UDM); Maimane (DA); Malema (EFF) en Mulder (VF+). Erkenning Niel van Vuuren, Beeld.